Monstermot in Australië só groot sy kan nie vlieg nieFoto: Mount Cotton State School/Facebook ŉ Reusagtige mot – so groot en swaar dat dit gesukkel het om te vlieg – is Maandag by ŉ skool in Australië gevind. Bouers het op die reuse-houtmot afgekom toe hulle nuwe klaskamers by die Mount Cotton-staatskool in Queensland opgerig het, berig The Guardian. Die mot is glo so groot soos ŉ rot. Meagan Steward, die skoolhoof, het dit as “ŉ ongelooflike vonds” beskryf. “Ons nuwe gebou is op die rand van ŉ reënwoud geleë en die mot is gevind tydens konstruksie,” het sy aan ABC Radio Brisbane gesê. Sê sy personeellede en leerlinge is gewoond daaraan om ŉ rits diere by die skool te sien, maar die mot is beslis ongewoon. Die skool het foto’s van die reusemot op Facebook gedeel en honderde reaksies uitgelok. Die reuse-houtmot, ook bekend as die Endoxyla cinereus, word aan die kus van Queensland en New South Wales aangetref. Volgens dr. Christine Lambkin, hoof van entomologie by die Queensland-museum, is dié tipe mot die swaarste in die wêreld. “Hulle vlieg baie, baie moeilik. In sommige gevalle kruip die wyfies net teen ŉ boom of heining of stomp op en hulle wag daar vir mannetjies om hulle te vind,” het Lambkin verduidelik. Foto: Mount Cotton State School/Facebook Die wyfies, ongeveer twee keer so groot soos mannetjies, kan tot 30 gram weeg en spog met ŉ vlerkspan van 25 cm. Mens sien gewoonlik nie die reuse-houtmotte nie, omdat hulle slegs ŉ paar dae lank leef as volwassenes, aldus die Australiese museum. Bouers by die Mount Cotton-skool het eers foto’s van die mot geneem voor hulle dit weer in die woud vrygelaat het. Die insek het reeds as inspirasie gedien vir die skool se kreatieweskryfwerk-klas. Een storie gaan oor ŉ onderwyser wat deur ŉ reuse-houtmot verorber word. A giant wood moth found during the build! https://www.abc.net.au/radio/brisbane/programs/breakfast/giant-moth-invasion/13326950 Posted by Mount Cotton State School on Sunday, May 2, 2021